Bruselj, 11.2.2011

COM(2011) 49 konč.

2011/0024 (NLE)

Predlog

SKLEP SVETA

o podpisu Nagojskega protokola o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti

OBRAZLOŽITVENI MEMORANDUM

1. Konvencija o biotski raznovrstnosti je glavni mednarodni okvir za ukrepe ohranjanja biotske raznovrstnosti, trajnostne uporabe njenih sestavin ter poštene in pravične delitve koristi, ki izhajajo iz uporabe genskih virov. Konvencija ima s trenutno 193 pogodbenicami skoraj univerzalno članstvo. Evropska unija in njenih 27 držav članic so pogodbenice Konvencije.

2. Člen 15 Konvencije o biotski raznovrstnosti določa splošni okvir za dostop do genskih virov in delitev koristi: priznava pristojnost držav za določitev dostopa do genskih virov kot del njihovih suverenih pravic do naravnih virov. Pogodbenice morajo sprejeti ukrepe za olajšanje dostopa do genskih virov. Istočasno morajo vse pogodbenice sprejeti zakonodajne, upravne ali politične ukrepe za pošteno in pravično delitev rezultatov raziskav in razvoja ter koristi, ki izhajajo iz komercialne in druge uporabe genskih virov, s pogodbenico, ki zagotavlja te vire.

3. Voditelji držav in vlad, ki so se udeležili svetovnega vrha o trajnostnem razvoju avgusta leta 2002, so se dogovorili o začetku pogajanj o „mednarodnem režimu“ za dostop in delitev koristi v okviru Konvencije o biotski raznovrstnosti. Na sedmi konferenci pogodbenic Konvencije o biotski raznovrstnosti februarja leta 2004 je bil sprejet natančen pogajalski mandat. Pogajanja so potekala v ad hoc odprti delovni skupini za dostop in delitev koristi. Na osmi konferenci pogodbenic Konvencije o biotski raznovrstnosti marca leta 2006 so se pogodbenice zavezale, da bodo zaključile pogajanja čim prej, pred deseto konferenco pogodbenic Konvencije o biotski raznovrstnosti oktobra leta 2010. Na deveti konferenci pogodbenic Konvencije o biotski raznovrstnosti maja leta 2008 so se pogodbenice dogovorile o osnovi besedila in natančnem načrtu za končna pogajanja.

4. Končna pogajanja o nagojskem protokolu so potekala aprila 2009, novembra 2009, januarja 2010, marca 2010, julija 2010, septembra 2010 ter pred in med deseto konferenco pogodbenic Konvencije oktobra 2010.

5. Svet je 26. oktobra 2009 sprejel sklep, ki uradno pooblašča Komisijo, da v imenu Evropske skupnosti sodeluje pri zadevah, ki so v pristojnosti Skupnosti, na pogajanjih o mednarodnem režimu o dostopu in delitvi koristi na osmem in devetem zasedanju ad hoc odprte delovne skupine o dostopu in delitvi koristi. Pooblastilo zajema vsa vprašanja v okviru pogajanj, razen tradicionalnega znanja v povezavi z genskimi viri, o čemer so se države članice, ki predsedujejo Svetu, pogajale v imenu držav članic. Pooblastilo Komisije za pogajanja je bilo s sklepom Sveta z dne 21. septembra 2010 podaljšano do desete konference pogodbenic Konvencije o biotski raznovrstnosti.

6. Med pogajanji je Svet vedno znova izrazil svojo politično podporo pogajanjem in svojo zavezanost uspešnemu izidu pogajanj[1]. Ministrsko koordinacija EU je 29. oktobra 2010 med deseto konferenco pogodbenic Konvencije o biotski raznovrstnosti v Nagoji soglasno podprlo kompromisni predlog o protokolu o dostopu in delitvi koristi, ki ga je japonsko predsedstvo desete konference pogodbenic predložilo na zadnji dan desete konference pogodbenic, saj je menilo, da je v mejah dogovorjenih stališč EU in pogajalskih smernic, naslovljenih na Komisijo.

7. Sklepno plenarno zasedanje desete konference pogodbenic Konvencije o biotski raznovrstnosti je 30. oktobra 2010 sprejelo Nagojski protokol o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti. Za podpis je na voljo od 2. februarja 2011 do 1. februarja 2012 na sedežu Združenih narodov v New Yorku.

8. Sklep desete konference pogodbenic Konvencije o biotski raznovrstnosti o sprejetju nagojskega protokola poziva pogodbenice Konvencije o biotski raznovrstnosti, da čim prej podpišejo protokol in deponirajo listine o ratifikaciji, sprejetju ali odobritvi ali listine o pristopu, kot je to primerno, da se zagotovi čim prejšnji začetek veljavnosti protokola. Medvladni odbor za nagojski protokol se bo sestal junija 2011 in aprila 2012, da bo pripravil prvo zasedanje pogodbenic protokola.

9. Svet je 20. decembra 2010 sprejel sklepe, v katerih pozdravlja sprejetje nagojskega protokola o dostopu in delitvi koristi ter Komisijo poziva, da čim prej podpiše nagojski protokol in začne priprave za njegovo pravočasno ratifikacijo in izvajanje[2].

10. Glede na zgoraj navedeno je primerno, da predstavnik Unije s pridržkom poznejše sklenitve podpiše Nagojski protokol o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti.

2011/0024 (NLE)

Predlog

SKLEP SVETA

o podpisu Nagojskega protokola o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 192(1) v povezavi s členom 218(5) Pogodbe,

ob upoštevanju predloga Komisije,

ob upoštevanju naslednjega:

1. Voditelji držav in vlad, ki so se udeležili svetovnega vrha o trajnostnem razvoju avgusta leta 2002, so se dogovorili o začetku pogajanj za mednarodni režim za dostop in delitev koristi v okviru Konvencije o biotski raznovrstnosti.

2. Svet je 26. oktobra 2009 in ponovno 21. septembra 2010 pooblastil Komisijo, da v imenu Unije pri zadevah, ki so v pristojnosti Unije, sodeluje na teh pogajanjih.

3. Svet je vedno znova izrazil svojo politično zavezanost uspešnemu izidu pogajanj do dogovorjenega roka[3].

4. Na zasedanju ministrske koordinacije Unije je bil 29. oktobra 2010 med deseto konferenco pogodbenic Konvencije o biotski raznovrstnosti v Nagoji soglasno podprt kompromisni predlog za nagojski protokol, ki ga je predložilo japonsko predsedstvo.

5. Nagojski protokol o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti bo po sprejetju na deseti konferenci pogodbenic Konvencije o biotski raznovrstnost na voljo za podpis od 2. februarja 2011 do 1. februarja 2012 na sedežu Združenih narodov v New Yorku.

6. Svet je 20. decembra 2010 pozdravil sprejetje nagojskega protokola in pozval Komisijo, da čim prej podpiše nagojski protokol in začne priprave za njegovo pravočasno ratifikacijo in izvajanje[4].

7. Sporazum mora biti podpisan v imenu Unije s pridržkom njegove poznejše sklenitve –

SPREJEL NASLEDNJI SKLEP:

Člen 1

Predsednik Sveta je pooblaščen, da imenuje osebo ali osebe, pooblaščene, da v imenu Unije podpišejo Nagojski protokol o dostopu do genskih virov ter pošteni in pravični delitvi koristi, ki izhajajo iz njihove uporabe, h Konvenciji o biotski raznovrstnosti.

Besedilo Sporazuma, ki se podpiše, je priloženo k temu sklepu.

Člen 2

Ta sklep začne veljati na dan sprejetja.

V …,

Za Svet

Predsednik

[1] Glej sklepe Sveta z dne 6. marca 2006, 28. junija 2007, 4. marca 2008, 16. marca 2010 in 14. oktobra 2010.

[2] Glej sklepe Sveta z dne 20. decembra 2010, zlasti odstavka 1 in 21.

[3] Glej sklepe Sveta z dne 6. marca 2006, 28. junija 2007, 4. marca 2008, 16. marca 2010 in 14. oktobra 2010.

[4] Glej sklepe Sveta z dne 20. decembra 2010, zlasti odstavka 1 in 21.